SL Uradni list Evropske unije C 129/23

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 129/12

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„RHEINISCHES APFELKRAUT“

ES št.: DE-PGI-0005-0716-02.09.2008

ZGO ( X ) ZOP ( )

1. Ime:

„Rheinisches Apfelkraut“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Skupina 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

Sirup iz sveže obranih, zgoščenih jabolk in hrušk.

Proizvaja se samo iz celih jabolk in hrušk. Pri tem se predelajo le zdrava jabolka in hruške. Kadar predelava poteka v času obiranja sadja, torej pozno poleti do sredine novembra, se uporabi sveže sadje. Tudi če predelava poteka spomladi, se uporabi celo sadje in ne polproizvodi. Sadje prihaja tedaj le iz hladilnic. Za kilogram končnega proizvoda je potrebnega vsaj 2,7 kilograma surovine (sadja), od tega najmanj 2,1 kilograma jabolk. V nasprotju z marmelado se sirup proizvaja izključno iz sadnega soka brez drugih rastlinskih sestavin. Pri prevzemu sadja se z vizualnim nadzorom preveri higiena, morebitna gniloba in prisotnost škodljivcev.

Pred predelavo se sadje očisti v vodni kopeli. Cela jabolka in hruške se pazljivo, brez stiskanja skuhajo. Drozga se stisne. Sok se filtrira.

V izparilniku se čistemu soku v vakuumu pazljivo odvzame voda. Vsebnost suhe snovi polproizvoda znaša najmanj 58 °Brix do 62 °Brix. Po tej fazi proizvodnje in (če je potrebno) skladiščenju vmesnega proizvoda v velikih zbiralnikih pri največ 10 °C je možno dodati sladkor in pektine po tradicionalni recepturi podjetja.

Končni nadzor poteka z merjenjem vsebnosti suhe snovi. Proizvod se lahko takoj vroč ustekleniči in da v prodajo.

Dodati se sme največ 400 g vrste sladkorja na 1 000 g končnega proizvoda. „Rheinisches Apfelkraut“ se lahko proizvaja tudi le iz jabolk in brez dodanega sladkorja.

videz: temno rjava, želeju podobna masa

okus: sladko kisel okus po jabolkih

vonj: sladkast

končna vsebnost sladkorja (odstopanje ± 3 %):

saharoza 9 %

glukoza 21 %

fruktoza 28 %

stopnja Brix (končnega proizvoda): 65–68

pH: od 3,1 do 3,7

vsebnost vode: 35 % (± 3 %)

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Celotna proizvodnja se odvija na razmejenem geografskem območju, pri čemer se predelajo le cela, zdrava, povsem zrela jabolka in hruške, ki so lahko sveže obrani ali prihajajo iz hladilnice.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

—

4. Kratka opredelitev geografskega območja:

Porenje, ki v zvezni deželi Severno Porenje – Vestfalija zajema okrožje Köln, iz okrožja Düsseldorf pa okraj Mettmann, mesto Düsseldorf, Rhein-Kreis Neuss, mesto Mönchengladbach, okraj Viersen, mesto Krefeld, okraj Kleve in okraj Wesel, v zvezni deželi Porenje – Pfalška pa še okraja Ahrweiler in Mayen-Koblenz.

5. Povezanost z geografskim območjem:

5.1 Posebnosti geografskega območja:

„Rheinisches Apfelkraut“ je tradicionalen proizvod Porenja. Območje ima vse pogoje za rast sadnih dreves. Pokrajina se je skozi stoletja razvila v močno območje sadjarstva. Še danes je delež sadovnjakov visok, raznolikost sort jabolk pa pestra. Podnebne razmere ugodno vplivajo na gojenje sort, ki imajo pravo razmerje med kislinami in naravnimi pektini za izdelovanje proizvoda, ki je optimalno mazljiv.

Da bi ohranili odpadlo sadje, se je na tem območju tradicionalno že od nekdaj kuhal „Rheinisches Apfelkraut“. Tako rekoč vsako kmetijsko posestvo je v preteklih stoletjih delalo lasten sladek aromatičen sirup, da bi ga pozimi lahko uporabljalo kot sladilo. Tradicionalni postopek proizvodnje, tj. pazljivo kuhanje brez stiskanja, predvsem pa poznavanje prave mešanice številnih sort jabolk za doseganje primernega razmerja med pektini in kislinami sta se prenašala iz roda v rod. Proizvodnjo „Rheinisches Apfelkraut“ spodbujajo posebne podnebne, meteorološke in druge naravne razmere Porenja. Zaradi teh posebnih prednosti in tradicije so lokalni prebivalci pridobili posebne izkušnje pri izdelovanju proizvoda. Sirup se uporablja predvsem kot sladek namaz in sestavina za peko ali kuho (na primer za prav tako tipično „rensko kislo pečenko“ (rheinischer Sauerbraten) ter kot priloga za tradicionalne in za Porenje tipične polpete iz ribanega krompirja (rheinischer Reibekuchen, narečno Rievkooche).

5.2 Posebnosti proizvoda:

„Rheinisches Apfelkraut“ se danes še vedno proizvaja po tradicionalnem postopku, in sicer s skrbno določitvijo razmerja mešanice različnih sort jabolk in pazljivim kuhanjem brez stiskanja, ki se prenaša iz roda v rod. Pri proizvodnji se natančno upoštevajo recepti, ki so jih preizkusili že predniki. Tako je zajamčena visoka kakovost, uravnotežen okus in optimalna mazljivost proizvoda.

Stoletja staro območje sadjarstva in tehnika proizvodnje, ki se uporablja že generacije, utemeljujeta poseben sloves v Porenju proizvedenega sirupa. Proizvod je dobro znan zlasti v Porenju, a tudi zunaj njegovih meja. To potrjujejo ocene strokovnih organov ter uvrstitev na jedilne liste, v kuharske recepte in ponudbe izdelkov v spletnih trgovinah. Proizvod je v porenski kuhinji dobro uveljavljen kot namaz in sestavina za peko in kuho. Njegova uporaba ima dolgo tradicijo in je globoko zasidran v zavesti gastronomije in potrošnikov. Navaja se kot sestavina v receptu za rensko kislo pečenko (rheinischer Sauerbraten).

Proizvaja se le iz celih jabolk in hrušk. Pri tem se predelajo le zdrava, povsem zrela jabolka in hruške. Kadar predelava poteka v času obiranja sadja, torej pozno poleti do sredine novembra, se uporabi sveže sadje. Tudi če predelava poteka spomladi, se uporabi celo sadje in ne polproizvodi. Sadje prihaja tedaj le iz hladilnic.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Posebna povezanost proizvoda s njegovim območjem proizvodnje temelji na ugledu, ki ga uživa „Rheinisches Apfelkraut“. Stoletja staro območje sadjarstva in tehnika proizvodnje, ki se uporablja že generacije, utemeljujeta poseben sloves v Porenju proizvedenega sirupa. Proizvod je dobro znan zlasti v Porenju, a tudi zunaj njegovih meja.

Sklic na objavo specifikacije:

(člen 5(7) Uredbe (ES) št. 510/2006)

Markenblatt, 4. zvezek, z dne 25. januarja 2008, del 7a-aa, str. 26195

http://register.dpma.de/DPMAregister/geo/detail.pdfdownload/86

(1) UL L 93, 31.3.2006, str. 12.